recursal/SuperWikiNEXT-32B huggingface dataset:
**IS-7** (יוסיף סטלין, ИС-7) היה טנק סובייטי כבד, אשר פותח מעט לאחר מלחמת העולם השנייה. משקלו של הטנק הגיע ל-68 טונות, והוא היה לטנק הכבד ביותר שבנתה ברית המועצות. ה-IS-7, אשר היה חמוש בתותח עוצמתי בקליבר 130 מילימטר, בעל שריון עבה ביותר לתקופה ונהנה מניידות טובה, נחשב כנראה לטנק החזק בשעתו בעולם. למרות זאת, הוא מעולם לא נכנס לייצור סדרתי בגלל גודלו ומשקלו.

פיתוח
-----

בקיץ 1945, החלו המהנדסים הסובייטים של מפעל קירוב שבלנינגרד לעבוד על פרויקט לטנק כבד חדש תחת הציון "Object 260" (אובייקט 260), שקיבל מאוחר יותר את השם הרשמי **IS-7**. על אף שהטנק החדש היה בבסיסו המשך לטנק הכבד IS-3 שנכנס לייצור במאי 1945, הוא הכיל מספר מאפיינים חדשניים ועיצובו היה שונה מזה של טנקים אחרים שפותחו בזמן מלחמת העולם השנייה. דגם אב טיפוס ראשון הושלם ב-8 בספטמבר 1946 והשני ב-25 בדצמבר 1946, ואלה עברו את מבחני השדה בהצלחה.

תיאור
-----

רמת המיגון של ה-IS-7 הייתה גבוהה מאוד לטנקים אחרים בשעתו. זה הושג לא רק בזכות עיבוי לוחות השריון, אלא גם הודות לזוויות החדות בהן הונחו אשר שיפרו את המיגון הבליסטי של הטנק. עיצוב השריון הקדמי היה זהה במידת מה לזה של ה-IS-3, ועוביו הגיע ל-150 מילימטר. צריח הטנק היה גדול מאוד, אך בעל צללית נמוכה עם מיגון של 210 מילימטר בחזית ו-350 מ"מ בבסיס התותח. במבחני שדה שנערכו בקיץ 1948, שריון הטנק הוכיח עצמו כחסין כנגד פגזים חודרי שריון של תותחי הנ"ט החזקים ביותר בתקופה (ביניהם התותח הגרמני בקוטר 128 מ"מ אשר שימש את משחית הטנקים יאגדטיגר, וגם התותח הסובייטי בקוטר 130 מ"מ של ה-IS-7 עצמו).

IS-7.
החימוש העיקרי של ה-IS-7 היה תותח טנק מחורק קנה S-70, במקור תותח ימי, בקוטר 130 מילימטר עם אורך קנה של 57 קליבר. פגז חודר שריון שמשקלו עמד על 33.4 קילוגרם היה בעל מהירות לוע של 900 מטר לשנייה, כאשר קצב האש נע בין 6 ל-8 פגזים לדקה. כ-30 פגזים אוחסנו בבטן הטנק. החימוש המשני כלל לא פחות מ-8 מקלעים, כולם נשלטים בשלט רחוק על ידי הצוות מפנים הטנק ללא צורך לחשוף את עצמם. שני מקלעים מדגם KPVT בקוטר 14.5 מ"מ הותקנו, אחד בבסיס התותח והשני על הצריח בתור מקלע נ"מ. בנוסף, שישה מקלעי גוריונוב SG-43 בקוטר 7.62 מ"מ הותקנו, שניים מתוכם כמקבילים לתותח, שניים בצידי הצריח כשהם פונים לאחור, ושניים נוספים על צידי התובה.

בקיץ 1948 הושלמו ארבעה טנקי IS-7 במפעל קירוב שבלנינגרד, ואלו נשלחו למבחני שדה ממשלתיים. הטנק הותיר רושם חזק על חברי הוועדה הבוחנת; על אף שמשקלו הגיע ל-68 טונות, הוא הצליח לפתח מהירות סבירה ביותר, היה כמעט חסין לתותחי הנ"ט של התקופה, והיה חמוש בתותח עוצמתי. ב-1949 הורה הצבא למפעל קירוב לייצר כ-50 יחידות של ה-IS-7. אולם מאוחר יותר באותה שנה, הוחלט לעצור את כל ייצור הטנקים שמשקלם מעל 50 טונות, ביניהם ה-IS-7.

קישורים חיצוניים
----------------

ויקישיתוף מדיה וקבצים בנושא **IS-7** בוויקישיתוף
* טנק ה-IS-7 באתר PKKA

הערות שוליים
------------

1. 1 2  Last Heavy Tanks of the USSR at Battlefield.ru
2. ↑  armor.kiev
סמל ארגון תטא הילינג
**תטא הילינג** (Theta Healing) היא שיטת ריפוי אלטרנטיבי פסאודו-מדעית המתבססת על הרעיון שלאדם יש שליטה רצונית בגלי מוח מסוג תטא, ובעזרת השליטה הזו ניתן לחזק את הגוף והנפש. את השיטה פיתחה הנטורופתית ויאנה סטייבל שמאז הורשעה במספר סעיפים של הונאה והפרת חוזה בעקבות טענות שקריות בנוגע להיסטוריה הרפואית שלה וליעילות השיטה שפיתחה.

רקע
---

השיטה פותחה על ידי הנטורופתית ויאנה סטייבל, שטוענת שהבורא נגלה אליה על ידי תקשור וגילה לה את השיטה, ובעזרתה ריפאה עצמה מסרטן בשנת 1995. בעקבות טענה זו סטייבל הורשעה בהונאה ונאלצה לשלם סכומים גדולים בפיצוים, שכן היא מעולם לא אובחנה בסרטן. לטענת סטייבל, בכוחה של השיטה גם לשנות דנ"א. לדבריה:

> 
> טכניקת תטא הילינג היא טכניקת מדיטציה ופילוסופיה רוחנית שאינה קשורה לדת אחת מסוימת, אלא מקבלת את כולן – במטרה להתקרב לבורא. זוהי שיטת אימון למוח, הגוף והנשמה של המתרגל, שיטה המאפשרת למתרגל להתנקות מאמונות מגבילות, לחיות חיים מלאי מחשבות חיוביות ולפתח את המידות הטובות בכל מה שאנו עושים, דרך מדיטציה ותפילה.
> 
> 
> 
>

גופים המקדמים את השיטה
----------------------

סטייבל עומדת בראש ארגון המלמד את השיטה ובסיסו נמצא במונטנה, ארצות הברית. לארגון יש קבוצות-לימוד מקומיות הפעילות ברחבי העולם המערבי, עם תלמידים ומורים.

יש לארגון מספר ארגוני-בת, ובכלל זה מוסד תטא הילינג בשם "חשוֹב!" (Think), ומוסד שני בשם "מדע" (Science). לארגון אתר אינטרנט פעיל שבו מוצגת השיטה ונמכרים ספרים, תקליטורים ופריטי לבוש הנושאים את סמלי הארגון ומסריו. גם בישראל פועלים אנשים המלמדים את השיטה ומטפלים בעזרתה..

האשמות והרשעות בהונאה
---------------------

  

מיסדת השיטה, ויאנה סטיבל, הורשעה בשנת 2016 בהונאה והפרת חוזה בעקבות טענתה שריפאה את עצמה מסרטן בעצם הירך בניגוד לתחזיות רופאיה שתאלץ לעבור כריתת רגל. עוד היא טענה כי הסרטן ברגלה התפתח ללימפומה וסרקומה ושהוציאה את עצמה מתרדמת באמצעות השיטות שפיתחה. במהלך המשפט נחשפו התיקים הרפואיים שלה ומהם עולה שהיא מעולם לא אובחנה בסרטן ומעולם לא הומלצה לכריתת רגל. במשפט נפסק כי על סטייבל לשלם לתובע (מטפל לשעבר בשיטה) 111,000$ בעקבות הפרת חוזה, 17,000$ בעקבות הונאה ו-500,000$ כפיצויים עונשיים.

אין כל סימוכין לשיטה ומחקרים שנערכו הוכיחו כי השיטה אינה מועילה לאף מחלה מעבר לאפקט הפלצבו, לכן תטא הילינג נחשבת פסאודו-מדע ולעיתים אף דת.

עיתונאים שחקרו את נושא התטא הילינג בבריטניה ראיינו מטופלים לשעבר שסיפרו שהשיטה לא שיפרה את מצבם כלל, ואת פרופ' אדוארד ארנסט מאוניברסיטת אקסטר שהגדיר את השיטה כ"אוסף מסוכן של שטויות, נוכלות שהיא על גבול הפלילית".

ראו גם
------

* אלקטרואנצפלוגרם (גלי מוח)
* דת ואושר
* הילינג
* דמיון מודרך
* קינסיולוגיה יישומית

קישורים חיצוניים
----------------

* אתר הבית של ארגון תטא הילינג
* על השיטה באתר ויקי-רציונל
* תטא הילינג - הסבר על השיטה

הערות שוליים
------------

1. 1 2 3  FindLaw's Supreme Court of Idaho case and opinions. Findlaw (באנגלית)
2. ↑
3. ↑
4. ↑

|  |  |
| --- | --- |
| בקרת זהויות עריכת הנתון בוויקינתונים | 
* LNB: 000344047

 |
הרב **אליהו ברוך פינקל** (י"ב בטבת ה'תש"ח, 25 בדצמבר 1947 – כ"ד באדר ב' ה'תשס"ח, 31 במרץ 2008) היה מראשי ישיבת מיר בירושלים.

ביוגרפיה
--------

נולד בירושלים לרב משה פינקל, בנו של ראש ישיבת מיר הרב אליעזר יהודה פינקל ונכדו של הרב נתן צבי פינקל ("הסבא מסלבודקה"), ולנחמה איידל, בתו של הרב מרדכי דוד לוין, מחבר סדרת הספרים "דרכי דוד", אשר שימש כראש ישיבת עץ חיים בירושלים.

אליהו ברוך נקרא על שם סבו הרב אליהו ברוך קמאי. בצעירותו גדל אצל סביו. למד בתלמוד תורה "יבנה" בירושלים, ובהיותו בן עשר עבר ללמוד בישיבת תפארת צבי שנקראה על שם אב סבו, ה"סבא" מסלבודקה. כשסיים את לימודיו שם, כחצי שנה לאחר הגיעו לגיל מצוות, עבר על פי המלצת סבו ללמוד בישיבת מיר. סבו, ראש ישיבת מיר, "שידך" לו כחברותא את הרב חיים קמיל, והוא ראה בו את אחד מרבותיו. במהלך לימודיו בישיבת מיר התקרב לדודו ראש הישיבה, רבי חיים שמואלביץ, ובמיוחד לחתנו הרב נחום פרצוביץ, איתו למד שיעור בקביעות ובו ראה כל ימיו את רבו המובהק.

ראשי הישיבה הועידוהו למסירת שיעורים בישיבה. מסופר שרבו הרב חיים שמואלביץ אמר לו בצעירותו שעליו חלה חובה מיוחדת להעמיק בחומר הנלמד, משום שאצלו זה לצורך הרבים, שיזדקקו לו כמוסר שיעורים. הרב נחום פרצוביץ למד עמו בחברותא את כל חלקי הש"ס, כולל מסכתות שלא נלמדו במסגרת הישיבה.

בקיץ ה'תשכ"ז עבר ללמוד בישיבת פוניבז'. גם שם קבע שיעור קבוע עם אחד הר"מים, הרב מרדכי שלמה ברמן. כאשר חותנו של הרב ברמן, הרב יעקב ישראל קניבסקי, היה מגיע לבית הרב ברמן, היה משוחח עם אליהו ברוך בסוגיות הנלמדות באותה עת והביע את התפעלותו ממנו. ראש ישיבת פוניבז', הרב שמואל רוזובסקי, היה מכנהו 'אליהו ברוך בתראי' - על משקל אליהו ברוך קמאי. כמו כן היה מקורב לראש הישיבה הרב ברוך דב פוברסקי.

לאחר מכן חזר ללמוד בישיבת מיר, עד לנישואיו בשנת ה'תשל"ג, לבתו של הרב שלמה גלמן מארצות הברית (חתנו של האדמו"ר מסטרטין רבי משולם פייביש לנגנר).

בעת מחלתו של רבו הרב פרצוביץ החל הרב אליהו ברוך פינקל ממלא את מקומו במסירת שיעורים לתלמידים שרצו להמשיך ללמוד בדרך הלימוד של רבי נחום. לאחר פטירת רבו התמנה לאחד מראשי הישיבה בישיבת מיר והמשיך במסירת שיעורים.

נפטר ב-31 במרץ 2008. ההלוויה יצאה מישיבת מיר, והוא נקבר בהר המנוחות.

ספריו
-----

רבי אליהו ברוך הותיר אחריו כתבי יד רבים וכן אלפי שיעורים מוקלטים. עד כה יצאו:

* **שיעורי רבי אליהו ברוך** על הש"ס, מסכת קידושין - ה'תש"ע, מסכת בבא בתרא - ה'תשע"ב, מסכת יבמות ב' כרכים - ה'תשע"ו, מסכת גיטין - ה'תשע"ז, מסכת סוכה - ה'תשע״ט, מסכת מכות - ה'תש״פ, מסכת בבא קמא חלק א׳ - ה'תשפ״א.
* **משלחן רבי אליהו ברוך**, על התורה, ב' חלקים (כולל קונטרס השידוכים מפרשת חיי שרה)
* **משלחן רבי אליהו ברוך**, על המועדים, ב' חלקים ה'תשע"ח
* **אפיריון שלמה**, חוברת בהלכות חופה וקידושין
* **פותח שער**, ביאורים בהלכות תשובה לרמב"ם
* **ברכת הפסח**, בענייני חג הפסח
* **ברכת אליהו**, בעניינים שונים
* **ידי משה**, לזכר אביו, עם חידושים מתלמידי הישיבה
* **יציאות השבת**, בענייני מסכת שבת

קישורים חיצוניים
----------------

* הרב **ב. הלחמי**, הגאון רבי אליהו ברוך פינקל זצוק"ל, באתר **שטייגען**
* שיעוריו באתר קול הלשון
* אליהו ברוך בן משה פינקל (1947-2008), דף שער בספרייה הלאומית

הערות שוליים
------------

1. ↑  "קמאי" בארמית פירושו ראשון, ו"בתראי" הוא אחרון.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007298718105171
* ISNI: 0000 0004 0301 0482
* LCCN: no2009077362
* VIAF: 88524279
* WorldCat: lccn-no2009077362

 |
"**כמה יוסי**" הוא השיר הראשון מתוך אלבום הסולו השני של ברי סחרוף "סימנים של חולשה" שיצא בשנת 1993. השיר נכתב על ידי סחרוף והולחן על ידו בשיתוף עם המוזיקאי רע מוכיח.

נושאי השיר
----------

השיר עוסק בתקופת ילדותו של סחרוף בבת ים. במרכז השיר עומדת חוויית התבגרות בשכונה ישראלית קולטת עלייה. השיר פורש את חוויית ההתבגרות באמצעות שלל המאפיינים של התקופה והזמן כפי שהם מצטיירים במסע הזיכרונות של סחרוף.

בשורות הראשונות של השיר מתייחס סחרוף לשכונת רמת יוסף בבת ים, שנקראה על שמו של יושב ראש הכנסת יוסף שפרינצק ("לשכונה ההיא קראו על שם יו"ר הכנסת"). לשכונה זו עבר סחרוף עם הוריו בהיותו בן 3 וחצי, מעיר הולדתו איזמיר שבטורקיה.

הבתים הבאים מתארים את החיים בשכונה שבה גרו אנשים משלל עדות ("רומנים, מרוקאים, פולנים התערבבו בחולות"). השורה "הרבה מלפפון חמוץ, הרבה לחם עם חלבה" לא באה לבטא אוכל האופייני לעדה מסוימת, אלא לשם הדגשת מעמד חברתי כלכלי מסוים. בצד תיאור החיים בשכונה, מציין סחרוף בעקיפין את תקופת הזמן עליה נכתב השיר באמצעות המשפט "במצעד הפזמונים השנתי ראשונה דליילה". "Delilah" הוא שירו של הזמר הבריטי טום ג'ונס, שיצא בסוף שנת 1967, וזכה במקום הראשון במצעד הפזמונים השנתי של גלי צה"ל ב־1968.

בפזמון השיר, "כמה חול - כמה יוסי, היה טוב - היה יוסי", מרמז סחרוף על בת ים, העיר שהייתה מוקפת חולות. קיימות השערות לפיהן צמד המילים "כמה יוסי", הוא שיבוש שהחל עוד בזמן הקלטת השיר למילים "כמה יופי".

תיאור ילדותו של סחרוף ממשיך עם האזכור של הצגה יומית בקולנוע שבה "טרזן מנצח את מצ'יסטה". בשכונת רמת יוסף פעל בית קולנוע שנקרא אף הוא "רמת יוסף". מצ'יסטה היה דמות קולנועית בדיונית, שהופיעה בעשרות סרטים, של אדם כל-יכול המבצע מעללים שבן אנוש רגיל אינו מסוגל להם. בהמשך מציין סחרוף כי "לשלמה יש גיטרה בצבע לבן", ובכך הוא מתייחס למוזיקאי ולגיטריסט שלמה מזרחי, שנחשב לאחד ממקורות ההשראה שלו. בהמשך השיר מופיעה הפיסקה: "ואהובה נתנה את כל מה שהיה לה" - אהובה היא אהובה עוזרי, כוכבת הזמר המזרחי.

בהמשך השיר מציין סחרוף כי "פאני היל מיד ליד ליד.. גשם של גוגואים". "פאני היל" (אנ') הוא ספר ארוטי, שיצא לאור באנגליה בשנת 1749 ונאסר לפרסום עד שנת 1960. תרגומו לעברית זכה בשנות ה-60 לפופולריות רבה בקרב בני הנוער שהעבירו אותו זה לזה ("מיד ליד ליד"). המשך השורה עומד בניגוד מסוים לחלקה הראשון בעל הרמיזות המיניות, שכן מצוין בה משחק הגוגואים "הילדותי", שאף הוא היה פופולרי מאוד בתקופת ילדותו של סחרוף. "בור יהודי ובור ערבי", אותם מציין סחרוף, הם סוגים שונים של משחק הגוגואים.

בסוף השיר מדבר סחרוף על "עניינים" אותם מחפשים צעירים בעיר הגדולה ("בעיר הגדולה בשישי שבת מחפשים עניינים"). שורה זו יכולה להתפרש הן כרצון להכיר בחורות והן כשם קוד להתפרעות, העיר היא תל אביב.

לשיר בוצעו גרסאות כיסוי על ידי אמנים רבים, כגון תיסלם, מה קשור וביצועים של ברי סחרוף עם רמי פורטיס, בלקן ביט בוקס, אהוד בנאי, ארקדי דוכין, שרון רוטר ולוס כפרוס.

קישורים חיצוניים
----------------

* סרטון השיר "כמה יוסי" באתר יוטיוב
* מילות השיר "כמה יוסי" באתר שירונט
* כמה יוסי, באתר אקו"ם
* ביצוע מוקלט של השיר בצירוף מילות השיר באתר הספרייה הלאומית

הערות שוליים
------------

1. ↑  דויד פרץ, ניתוח השיר 'כמה יוסי', באתר "תרבות•il"
2. 1 2  בועז כהן, ‏ברי סחרוף, נסיך הרוק הישראלי הנצחי, חוגג 60, באתר מעריב אונליין, 6 ביולי 2017
**זהר אוריין** (נולדה ב-19 בדצמבר 1937) היא אשת ציבור וקריינית ישראלית. הייתה קריינית בקול ישראל במשך 40 שנה.

ביוגרפיה
--------

גדלה בקיבוץ שער העמקים שם התבלטה בקטעי קריאה, בשירה ובמשחק.

בשנים 1957–1959 שירתה בלהקת הנח"ל יחד עם אורי זוהר, עליזה רוזן, יוסי פרוסט, יהורם גאון, אריק איינשטיין, עמי גלעד ועוד.

לאחר שחרורה השתתפה במקהלה שליוותה את להקת כרמון במופע של אד סאליבן באולם רדיו סיטי בניו יורק.

הייתה חלק מלהקת הנשים שהופיעו במועדון התיאטרון בחיפה יחד עם עליזה עזיקרי, מרגלית אנקורי, ברוריה אביעזר, רינה אוסצ'גה, גליה טופול ועוד.

השתתפה גם בלהקת "זרקור" יחד עם אלברט כהן, ליה דוליצקיה ויעקב בנאי.

ב-1962 החלה לעבוד בקול ישראל. במשך כ-10 שנים הגישה את התוכנית לעקרת הבית ששודרה מדי יום בשעות 10.00 - 12.00. בתוכניות אלה עסקו בבישול (רות סירקיס), טיולים (אורי דביר), נימוסים (חנה בבלי) ורופא ילדים (ד"ר פנחס שרשבסקי). היא החליפה בתפקיד זה את רבקה מיכאלי.

במשך השנים קריינה ושרה מאות פרסומות ביחד עם משה טימור ויורם ארבל.

ב-1986 החלה לקריין חדשות והמשיכה בכך עד לפרישתה בשנת 2002.

הייתה נשואה לנחום רז, ממקימי קריית עתידים ומרכז הירידים והקונגרסים בישראל, יקיר העיר תל אביב-יפו וחבר מועצת העיר (נפטר ב-2011) ולהם שתי בנות.

קישורים חיצוניים
----------------

* "הילוך חוזר" עם זהר אוריין ואיתמר חובב, באתר יוטיוב
**לֶנְקֶה רוטמן** (בהונגרית: **Rothman Lenke**; קישקונפלג'האזה, 23 במרץ 1929 – לידינגה, שוודיה 27 בנובמבר 2008) הייתה מורה, מאיירת, אמנית, סופרת יהודייה-הונגרייה-שוודית.

ביוגרפיה
--------

לנקה רוטמן נולדה במשפחה יהודית. במלחמת העולם השנייה גורשה למחנה ריכוז בגלל מוצאה היהודי. היא שרדה את השואה ונלקחה ישר לשוודיה לריפוי בבמחלתה הקשה מהמחנות. היא למד אמנות בסטוקהולם וברוונה. בתחילה יצרה ציורים וגרפיקה ולאחר מכן פסיפסים, שטיחי קיר (מרבדי קיר אלה ארגה ב-Handarbetets Vänner Textil Art Association שהיא אגודת האומנות לטקסטיל בסטוקהולם). בשנת 1972 נולדו האיורים מעשה ידיה של רוטמן לשיריה של נלי זק"ש, משוררת זוכת פרס נובל. רוטמן הייתה חברה באקדמיה השוודית המלכותית לאמנויות יפות (Royal Swedish Academy of Fine Arts) מאז 1976. בשנים 1980–1981 יצרה תפאורה למחזה "פסחא" של יוהאן אוגוסט סטרינדברג עבור "התיאטרון המלכותי הלאומי של סטוקהולם". בשנת 1991 קיבלה את אות פרינס אויגן על שם הנסיך אויגן, דוכס נרקה (Prins Eugen av Sverige). משנות ה-80 של המאה ה-20 ואילך, בנוסף לציורי הפאנל, הקולאז'ים הפכו למרכזיים באמנותה. היא גם פרסמה כסופרת את מחשבותיה והגיגיה שהתמקדו באנשים. רוטמן חזרה לביקורים בהונגריה מאז 1986.

ספריה
-----

* איכות חיים, אהוס, 1980
* בסדר לא ניו יורק, אהוס, 1984 (תיעוד מצולם)
* רגן, סטוקהולם, 1989 (בעברית: גשם, 2005)
* שטיגן, 2001

לקריאה נוספת
------------

* עלון קישקונפלדיהאזה 26 במרץ 2009, עמוד 5 (שנתון 18)
* Artportal.hu
*

קישורים חיצוניים
----------------

ויקישיתוף מדיה וקבצים בנושא **לנקה רוטמן** בוויקישיתוף
* לקסיקון ביוגרפי שוודי (*Magnus Jensner.* Lenke Rothman (באנגלית.). *Svenskt kvinnobiografiskt lexikon)*.
* Rothman, Lenke (1929 - 2008) [sv] - KulturNav
* לנקה רוטמן

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007267378905171
* GND: 119427087
* ISNI: 0000 0000 7819 5451
* KulturNav: 89e777fc-0c96-4c0a-bccf-ba807b420083
* LCCN: n80144193
* RKD: 323515
* SELIBR: 218928
* SUDOC: 123699983
* ULAN: 500129348
* VcBA: 495/143727
* VIAF: 72203841
* WorldCat: lccn-n80144193

 |
**מארק לומברדי** (באנגלית: **Mark Lombardi**;‏ 23 במרץ 1951 – 22 במרץ 2000) היה אמן נאו-קונספטואלי אמריקאי שהתמחה בציורים המתעדים שחיתויות פוליטיות וכלכליות.

קורות חיים
----------

לומברדי נולד בניו יורק ולמד לתואר ראשון בהיסטוריה של האמנות באוניברסיטת סירקיוז. במהלך לימודיו עבד כעוזר-אוצר במוזיאון לאמנות עכשווית ביוסטון, טקסס. בהמשך פתח גלריה לאמנות ועבד כספרן וארכיונאי. בתחילת שנות ה-90, בהיותו בשנות ה-40 לחייו, החל לשרטט את הדיאגרמות שקנו לו את פרסומו. בשנת 2000, יום לפני יום הולדתו ה-49 וכמה ימים לאחר שנפתחה תערוכה חשובה שבה השתתף, הוא נמצא תלוי בחדרו. למרות שההערכות הן שלומברדי התאבד, ישנן חשדות הקושרים את מותו לאופי עבודותיו, הנוגעות בפעילות הלא חוקית, ולמידע שהציג בהן.

עטיפת הספר "**Mark Lombardi: Global Networks**", בהוצאת Independent Curators, Inc‏, אוגוסט 2003 (ISBN: 0916365670)

יצירותיו
--------

לומברדי הושפע מהפילוסוף הרברט מרקוזה וממומחה ההדמיה הוויזואלית אדוארד טאפטי. 
בדיאגרמות ההיסטוריות של לומברדי, הקישורים בין הדמויות והמוסדות השונים לקוחים מדיווחים חדשותיים של ארגוני תקשורת מוסמכים. הדיאגרמות, אותן כינה "מבנים נרטיביים", תיעדו פרשות שחיתות פוליטיות וכלכליות. לדוגמה, הדיאגרמה שלו מ-1999, "ג'ורג' ו. בוש, הארקן אנרגיה וג'קסון סטיבנס ~1979-90" מציגה לטענתו את הדרך בה ג'יימס באת', ג'ורג' בוש הבן ומשפחות בן לאדן היו קשורים דרך עסקאות בטקסס וסביב העולם. בין הפרשות אותן שירטט נכללו תיאורים של פרשת איראן-קונטראס, מאיר לנסקי, קשריו של הוותיקן עם המאפיה ושערוריית ההלוואות והחיסכון (S&L crisis).

20 מיצירותיו נמצאות בתצוגת קבע במוזיאון לאמנות מודרנית בניו יורק. עשר יצירות נוספות שלו מוצגות במוזיאון ויטני לאמנות אמריקאית והיו נושא לחקירה של ה-FBI לאחר פיגועי 11 בספטמבר.

קישורים חיצוניים
----------------

* גליה יהב, הנביא שחיבר נקודה לנקודה. על האמן מארק לומברדי, באתר הארץ, 31 בינואר 2013

הערות שוליים
------------

1. ↑  רוברטה סמית, The Lights of Big Brother’s Eyes, Blinking in the City, באתר הניו יורק טיימס, 25 במרץ 2000 (באנגלית)
2. ↑  סרטונים מרייק וגנר, **מארק לומברדי**, 2012 - בערוץ של ערוץ 8 באתר ynet
3. ↑  קטע מתוך רוברט קרלטון הובס, Mark Lombardi: Global Networks, באתר של טאפטי
4. ↑  באנגלית: "George W. Bush, Harken Energy and Jackson Stephens, ca 1979–90 "
5. ↑  לומברדי, באתר האינטרנט של המוזיאון לאמנות מודרנית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007444396005171
* GND: 128804866
* ISNI: 0000 0000 4075 5863
* LCCN: no2002018685
* RKD: 291410
* SNAC: w6np2p87
* SUDOC: 225812819
* ULAN: 500329201
* VIAF: 33059755
* WorldCat: lccn-no2002018685

 |
איירבוס A320neo של החברה
**פגאסוס איירליינס** (באנגלית: **Pegasus Airlines**, בטורקית: **Pegasus Hava Taşımacılığı A.Ş.‎**) היא חברת תעופה זולה שבסיסה הראשי והנהלתה נמצאות באיסטנבול שבטורקיה (נמל התעופה הבינלאומי איסטנבול סביהה גקצ'ן). בעבר הייתה החברה בשותפות עם אייר לינגוס, אך כיום היא בבעלות מלאה של "ESAs אחזקות".

היסטוריה
--------

ב-1 בדצמבר 1989 שני עסקים בשותפות עם אייר לינגוס החלו בהקמת חברת תעופה בשם "פגאסוס איירליינס". החברה החלה את פעילותה ב-15 באפריל 1990 עם שני מטוסי בואינג 737-400. באותה שנה, כשפלשה עיראק לכווית, נפגעה קשות התיירות הטורקית והחברה לא התפתחה.

בשנת 1992 התאוששה התיירות בטורקיה והחברה רכשה מטוס בואינג 737-400 נוסף ואף חכרה שני מטוסי איירבוס A320. בשנת 1994 מכרה אייר לינגוס את חלקה לבנק טורקי, כך שהחברה הפכה להיות חברה טורקית.

בשנת 1997 הזמינה החברה עוד מטוס בואינג 737-400 ומטוס בואינג 737-800 וכך הפכה להיות החברה הטורקית הראשונה שהזמינה מטוסי בואינג מהדור החדש. בנוסף חתמה על הסכם חכירה של 10 מטוסי בואינג 737-800. בנובמבר 2005 הזמינה החברה עוד 12 מטוסי בואינג 737-800. בשנת 2008 הטיסה החברה 4.4 מיליון נוסעים.

ב-5 בפברואר 2020, מטוס בואינג 737-800 החליק מהמסלול במהלך נחיתה בשדה התעופה סביהה גקצ'ן, 3 נוסעים נהרגו ו-179 נפצעו.

צי המטוסים
----------

צי המטוסים של החברה נכון למרץ 2023:

| כלי טיס | בצי | בהזמנה | נוסעים | הערות |
| --- | --- | --- | --- | --- |
| Y | סה"כ |
| איירבוס A320-200 | 9 | — | 180 | 180 |  |
| איירבוס A320neo | 42 | — | 186 | 186 |  |
| איירבוס A320ceo | 12 | — | אין מידע |  |
| איירבוס A321neo | 7 | 5 | 220 | 220 |  |
| סה"כ | 80 | 5 |  |

פעילות החברה בישראל
-------------------

נכון לאוגוסט 2022, החברה מפעילה 28 טיסות שבועיות בין נמל התעופה הבינלאומי איסטנבול סביהה גקצ'ן לנמל התעופה בן-גוריון. בנוסף מפעילה החברה בחודשי הקיץ במתכונת מוגברת כ20 טיסות שבועיות מנמל התעופה הבינלאומי של אנטליה, 8 טיסות שבועיות מנמל התעופה דלמאן, 3 טיסות שבועיות מנמל התעופה איזמיר, וטיסה שבועית אחת מנמל התעופה טרבזון.

קישורים חיצוניים
----------------

ויקישיתוף מדיה וקבצים בנושא **פגאסוס איירליינס** בוויקישיתוף
* אתר האינטרנט הרשמי של פגאסוס איירליינס
* פגאסוס איירליינס, ברשת החברתית פייסבוק

* פגאסוס איירליינס, ברשת החברתית אקס (טוויטר)

* פגאסוס איירליינס, ברשת החברתית אינסטגרם

* פגאסוס איירליינס, סרטונים בערוץ היוטיוב

הערות שוליים
------------

1. ↑  Pegasus Fleet Details and History, www.planespotters.net
2. ↑  Fleet Information | Pegasus Airlines, www.flypgs.com
**ארל גרנט הריסון** (בשם מלא באנגלית: **Earl Grant Harrison**;‏ 27 באפריל 1899 – 28 ביולי 1955) היה עורך דין אמריקאי, אקדמאי ועובד ציבור. בעקבות מלחמת העולם השנייה הסב את תשומת הלב הציבורית למצוקתם של הפליטים היהודים ניצולי השואה בדו"ח הידוע בכינויו "דו"ח הריסון", שהפיק עבור נשיא ארצות הברית, הארי טרומן.

קורות חייו
----------

### שנותיו המוקדמות

הריסון נולד בשכונת פרנקפורד (אנ') בפילדלפיה, פנסילבניה, בנו של החנווני ג'וזף ליילנד הריסון (יליד אנגליה) והסקוטית-אירית אנה מקמולן (ילידת צפון אירלנד). הוא סיים את לימודיו בבית הספר התיכון פרנקפורד. בשנת 1918 שירת בחיל הרגלים בצבא ארצות הברית כקצין בדרגת סגן, במלחמת העולם הראשונה. בשנת 1920 סיים את לימודיו באוניברסיטת פנסילבניה עם תואר ראשון במשפטים בבית הספר למשפטים באוניברסיטת פנסילבניה בשנת 1920 ועם תואר שני במשפטים בשנת 1923. הוא היה עורך בעיתון המשפטי של אוניברסיטת פנסילבניה. הוא עסק בעריכת דין במשרד שאול, יואינג, רמיק וסול משנת 1923 עד 1945, והפך לשותף בשנת 1932. בשנת 1944 התמנה לדיקן בית הספר למשפטים באוניברסיטת פנסילבניה, תפקיד אותו מילא עד 1948.

### קריירה ממשלתית

הריסון כיהן בממשלו של הנשיא פרנקלין רוזוולט, תחילה כמנהל רישום במשרד המשפטים מיולי 1940 עד ינואר 1941. הוא היה נציב ההגירה וההתאזרחות בארצות הברית משנת 1942 עד 1944. במהלך כהונתו עבר שירות ההגירה וההתאזרחות של ארצות הברית רפורמה ושינוי ארגון משמעותי לאחר העברתו ממשרד העבודה למשרד המשפטים. ב-1945 התמנה הריסון לתפקיד סגן נשיא אוניברסיטת פנסילבניה ודיקן בית הספר למשפטים.

### דו"ח הריסון

 ערך מורחב – **דו"ח הריסון**  

ב-15 במרץ 1945 מינה הנשיא רוזוולט את הריסון בתור נציג ארצות הברית בוועדה הבין-ממשלתית לפליטים. ב-22 ביוני ביקש הנשיא הארי טרומן מהריסון לערוך סיור במחנות העקורים באירופה. הריסון עזב בתחילת יולי בתור ראש משלחת קטנה שהתפצלה לביקור בעשרים מחנות עקורים. ב-24 באוגוסט הפיק הריסון דו"ח על ממצאיו.

### פעילויות נוספות

באביב 1946 העיד הריסון מטעם סטודנט שחור שנשללה קבלתו לבית הספר למשפטים באוניברסיטת טקסס, סטודנט שנאלץ ללמוד בבידוד עקב מדיניות האפליה הגזענית של בית הספר. היה זה תיק סווט נ' פיינטר (אנ'), שהקדים את תיק בראון נגד מועצת החינוך.

הריסון התפטר מתפקידו כדיקן בשנת 1948, כאשר חבר הנאמנים של אוניברסיטת פנסילבניה בחר לתפקיד נשיא האוניברסיטה את הרולד סטאסן, תפקיד אותו ביקש הריסון. הריסון הצטרף למשרד עורכי הדין שנדר, הריסון, סגל ולואיס (shnader Harrison seagal & Lewis).

הריסון זכה להכרה בזכות היענותו לצורכי הקהילה ומסירותו לשירות הציבורי. בנוסף לעבודתו עבור ממשלת ארצות הברית ובנוסף לקריירה המקצועית שלו, היה הריסון פעיל בנושאי צדקה ומנהל המועצה האזורית בפילדלפיה של הוועידה הלאומית של נוצרים ויהודים, האיגוד האמריקאי לחירויות אזרחיות וה-NAACP. הוא היה נאמן קרן קרנגי לשלום בינלאומי (אנ') ושל אוניברסיטת פנסילבניה. בשנת 1946 נשקלה מועמדותו לתפקיד מושל פנסילבניה.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007262479805171
* GND: 104339608X
* ISNI: 0000 0000 7908 8965
* LCCN: no00061273
* NARA: 10598929
* SNAC: w6611k1w
* VIAF: 78325773
* WorldCat: lccn-no00061273

 |
**מקופלת** היא מותג של חטיף שוקולד המיוצר על ידי עלית (כיום חלק משטראוס גרופ), וייחודו הוא בצורתו הנראית כקיפולי שוקולד. המוצר נוצר לראשונה בשנת 1935 במפעל הממתקים והקפה ליבר, שנרכש על ידי עלית בשנת 1970. הוא מיוצר ברציפות מאז.

המתכון המדויק המשמש להכנת מקופלת הוא סוד מסחרי של חברת עלית, הטוענת כי מעטים האנשים היודעים אותו. מקור הקקאו בשוקולד הוא בחוף השנהב.

מקופלת יצאה בתחילה בגרסת שוקולד חלב, ולאחר מכן נוספו לה גרסת שוקולד לבן ושוקולד מריר (בעבר אף יצאה גרסת קפוצ'ינו במהדורה מוגבלת), והיא משווקת באריזה אישית ובאריזה משפחתית. למקופלת גרסה כשרה למהדרין תחת המותג "מגדים". ביום העצמאות ה־55 של ישראל ב-2003 יצאה מהדורה של מקופלת כחול־לבן.

המקופלת, פרט לשימושה כחטיף, משמשת גם כתוספת בפרוזן יוגורט ובמשקאות חמים כגון חלב או שוקו.

לחטיף הבריטי Flake, שהומצא ב־1920, מאפיינים דומים במראה ובטעם.

בשנות ה-90 הומצא סלוגן פרסומי לחטיף, 'מקופלת עד הפירור האחרון' בקמפיין בכיכובה של אורלי לוי אבקסיס.

בשנת 2011, לרגל 75 שנה לקיומו של המותג "מקופלת", הוציאה חברת עלית אריזה מיוחדת בצבע לבן של המוצר ובתוכה חטיפי מיני מקופלת בשני טעמים (חלב ולבן) ועם שמות שונים על כל אריזת חטיף מיני (כגון: מפורקת, מפוררת, מקומטת) ומתחתן הסלוגן "בת 75 ועדיין בעניינים". מקופלת מוצאת כיום באריזה חדשה בצבע חום וצהוב.

קישורים חיצוניים
----------------

ויקישיתוף מדיה וקבצים בנושא **מקופלת** בוויקישיתוף
* סוד של 85 שנים: סיפורו של חטיף המקופלת - עלית, באתר עלית, ‏17 בינואר 2021
* ורד שרון-ריבלין, ‏עלית משיקה "מקופלת-XL", באתר גלובס, 24 בפברואר 1999

הערות שוליים
------------

1. 1 2  סוד של 85 שנים: סיפורו של חטיף המקופלת - עלית, באתר עלית, ‏17 בינואר 2021
2. ↑  מקופלת - עלית, באתר עלית, ‏6 בינואר 2021
3. ↑   מקופלת- עד הפירור האחרון, סרטון בערוץ "lala19904", באתר יוטיוב (אורך: 00:29)
**דונלד ג'ין דייוויס** (באנגלית: **Donald Gene Davis**; נולד ב-29 באוגוסט 1971) הוא פוליטיקאי אמריקאי המכהן כחבר בבית הנבחרים של ארצות הברית מטעם מחוז הקונגרס הראשון של קרוליינה הצפונית מאז 2023. דייוויס, חבר המפלגה הדמוקרטית, ייצג את המחוז החמישי בסנאט של קרוליינה הצפונית משנת 2013 עד 2023.

ביוגרפיה
--------

דייוויס נולד בעיירה סנו היל שבקרוליינה הצפונית. ב-1989 סיים את לימודיו בבית הספר התיכון מקארתור באירווינג, טקסס. הוא קיבל תואר ראשון במדעים במדעי החברה מאקדמיית חיל האוויר של ארצות הברית, ותואר שני במינהל עם התמחות במנהל כללי מאוניברסיטת מרכז מישיגן, ותואר שני באמנויות בסוציולוגיה עם ריכוז בנושאים חברתיים בפיתוח אזורי מאוניברסיטת מזרח קרולינה. הוא גם קיבל תואר דוקטור לחינוך במנהיגות חינוכית עם ריכוז במינהל להשכלה גבוהה מאוניברסיטת מזרח קרוליינה. דייוויס השלים קורסים בתוכנית השרים הממונה על ידי כנסיית תקווה חדשה, הכנסייה הפרסביטריאנית ארצות הברית של אמריקה.

דייוויס נבחר לראשות העיר סנו היל בשנת 2001, וגם עמד בראש המפלגה הדמוקרטית של מחוז הקונגרס הראשון של המדינה. הוא הגיש בקשה לרוץ לבית הנבחרים של ארצות הברית במחוז הראשון ב-2004, אך נשר לפני הבחירות המקדימות. בשנת 2005 נבחר בשנית לראשות העיר. ב-1 באוקטובר 2007, הוא הכריז על תוכניות להגיש בקשה למחוז החמישי בסנאט של צפון קרוליינה. דייוויס היה אחד משישה מועמדים דמוקרטיים שהגישו מועמדות למושב שהחזיק הסנאטור הפורש ג'ון קר השלישי. הוא קיבל את מירב הקולות, 36%, בבחירות המקדימות ב-6 במאי 2008. מכיוון שלא קיבל את 40% מהקולות הנדרשים על מנת לזכות בפריימריז, הוא התמודד מול קתי טאפט בסיבוב שני. ב-24 ביוני 2008 זכה דייוויס במועמדות הדמוקרטית עם 63% מהקולות בשלב השני. הוא התמודד מול לואיס פאטה בבחירות נכלליות, ניצח ב-4 בנובמבר 2008 עם 53% מהקולות. כהונתו החלה ב-1 בינואר 2009. הוא המשיך לכהן ברציפות בסנאט ב-14 השנים הבאות.

ב-1 בדצמבר 2021, הכריז דייוויס על מועמדותו לבית הנבחרים של ארצות הברית לאחר פרישתו של ג'. ק. באטרפילד.

הוא זכה בפריימריז הדמוקרטי בבחירות 2022 עבור מחוז הקונגרס הראשון של צפון קרוליינה לאחר שניצח את הסנאטורית לשעבר אריקה ד' סמית'. בנובמבר 2022, דייוויס ניצח בבחירות הכלליות, כשניצח את המועמדת הרפובליקנית סנדי סמית'. הוא הושבע לתפקידו ב-3 בינואר 2023 והוא חבר השדולה השחורה בקונגרס.

קישורים חיצוניים
----------------

ויקישיתוף מדיה וקבצים בנושא **דון דייוויס** בוויקישיתוף
* אתר האינטרנט הרשמי של דון דייויס בבית הנבחרים האמריקאי (באנגלית)
* אתר האינטרנט האישי של באטרפילד (באנגלית)
* דון דייוויס באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  WITN Web Team, Davis wins Democratic primary for 1st Congressional District, ‏2022-05-18 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* US Congress: D000230

 |
הכרזת העצמאות של טקסס
**הכרזת העצמאות של טקסס** היא מסמך מכונן, בו הכריזה רפובליקת טקסס באופן רשמי על עצמאותה ממקסיקו, במסגרת המהפכה הטקסנית.

כתב ההכרזה אומץ ב-2 במרץ 1836, בוועידת 1836 שנערכה בעיר וושינגטון-שעל-הבראזוס שבטקסס.

ריצ'רד אליס, נשיא הוועידה, מינה ועדה בת חמישה חברים לכתיבת ההכרזה: ג'ורג' צ'יילדרס, אדוארד קונראד, ג'יימס גיינס, ביילי הארדמן וקולין מקיני, אך בנוסח הסופי, שהתקבל יום אחד בלבד לאחר מינוי הוועדה, מנת חלקו של צ'יילדרס הייתה העיקרית.

בין הסיבות אותן מונה ההכרזה כעילה להפרדות ממקסיקו:

* על פי חוקת 1824 של מקסיקו הוקמה רפובליקה פדרלית, אך לאחר מספר שנים הוקם משטר צבאי בראשות הגנרל סנטה אנה.
* הממשלה המקסיקנית הזמינה מתיישבים לטקסס והבטיחה להם חירות חוקתית ומשטר רפובליקני, אך חזרה בה מההבטחות.
* טקסס הייתה מאוחדת עם מדינת קואווילה, כשבירתה היא סלטיו הרחוקה. לכן הוכרעו ענייני המדינה רחוק מהאזור ובשפה הספרדית.
* לא הוקמה מערכת לחינוך ציבורי.
* המתיישבים לא זכו לחופש דת.

| מיזמי קרן ויקימדיה |
| --- |
| ויקיטקסט טקסט בוויקיטקסט: **הכרזת העצמאות של טקסס** |
| ויקישיתוף תמונות ומדיה בוויקישיתוף: **הכרזת העצמאות של טקסס** |

בין חותמי ההכרזה היה סם יוסטון, נשיאה הראשון של הרפובליקה.
**מתכת נפוצה** היא מתכת נפוצה וזולה, בניגוד למתכת יקרה כמו זהב או כסף. מטרה ארוכת שנים של האלכימאים הייתה התמרה של מתכת זולה (באיכות נמוכה) למתכת יקרה. בתחום הנומיסמטיקה, נגזר ערכם של מטבעות לעיתים קרובות מתכולת המתכות היקרות. עם זאת, מתכות נפוצות שימשו גם במטבעות בעבר וגם כיום.

הגדרות ספציפיות
---------------

בניגוד למתכת אצילה, ניתן להבחין בין מתכות נפוצות על ידי תהליכי חמצון או קורוזיה בקלות יחסית ובתגובה השונה לחומצת מימן כלורי (HCl) תוך ייצור מימן. דוגמאות כוללות ברזל, ניקל, עופרת ואבץ. נחושת נחשבת גם היא למתכת נפוצה מכיוון שהיא מתחמצת בקלות יחסית, אם כי היא לא מגיבה עם HCl.

בכרייה ובכלכלה, המונח מתכות נפוצות (base metals) מתייחס למתכות הלא ברזליות למעט מתכות יקרות. אלו כוללים נחושת, עופרת, ניקל ואבץ.

סוכנות המכס והגנת הגבולות של ארצות הברית כוללת יותר מתכות בהגדרת של מתכות נפוצות מסחריות. הרשימה שלה כוללת - בנוסף לנחושת, עופרת, ניקל ואבץ - את המתכות הבאות: 

| שם המתכת |
| --- |
| ברזל |
| פלדה |
| אלומיניום |
| בדיל |
| טונגסטן |
| מוליבדן |
| טנטלום |
| קובלט |
| ביסמוט |
| קדמיום |
| טיטניום |
| זירקוניום |
| אנטימון |
| מנגן |
| בריליום |
| כרום |
| גרמניום |
| ונדיום |
| גליום |
| הפניום |
| אינדיום |
| ניוביום |
| רניום |
| תליום |
| סגסוגות של המתכות |

קישורים חיצוניים
----------------

* Non-ferrous metal price charts

הערות שוליים
------------

1. ↑  What Every Member of the Trade Community Should Know About: Household Articles of Base Metal, U.S. Customs and Border Protection. Jan. 2010
זוסמן בהרצאה ביולי 2012
**נתן זוּסמן** (נולד ב-7 בדצמבר 1959) הוא כלכלן ישראלי, פרופסור לכלכלה במכון ללימודים מתקדמים בז'נבה (אנ').

ביוגרפיה
--------

נתן זוסמן נולד ב-1959, לצבי זוסמן, עובד מחלקת המחקר של בנק ישראל שלימים עמד בראש המחלקה ולאחר מכן היה פרופסור לכלכלה באוניברסיטת תל אביב. נתן זוסמן שירת בחיל הים. בשנת 1984 קיבל תואר ראשון בכלכלה מהאוניברסיטה העברית ובשנת 1986 קיבל שם תואר שני בכלכלה. במקביל ללימודיו עבד בחטיבת המחקר של בנק ישראל. בשנת 1990 קיבל תואר דוקטור בכלכלה מאוניברסיטת קליפורניה בברקלי, על עבודה שכותרתה: "Mints and Debasements: Monetary Policy in France During the Second Phase of the Hundred Years War, 1400-1425".

בשנים 1991–1995 נמנה עם סגל המחלקה לכלכלה של אוניברסיטת מערב אונטריו בקנדה. בשנת 1993 הצטרף לסגל המחלקה לכלכלה באוניברסיטה העברית, במסגרת מלגת אלון. בשנת 1998 ייסד, עם פרופ' אבנר דה-שליט ופרופ' דניאל אטאס, את התוכנית המשולבת: פילוסופיה, כלכלה ומדע המדינה. בשנים 2000–2003 כיהן כראש המחלקה. בשנת 2004 מונה לפרופסור חבר. בנוסף פעל כחוקר בתוכנית הכלכלה של מכון ון ליר בירושלים ושימש יו"ר ועדת ההשקעה של קרן ההשתלמות קה"ל. התמחה במדיניות מוניטרית, שוק ההון והיסטוריה מאקרו-כלכלית.

בשנת 2006 יצא לאור הספר "Globalization and Emerging Markets in the Nineteenth Century: Sovereign Debt and Institutions in the Golden Era of Globalization", אותו כתב עם פאולו מאורו וישי יפה. 

בשנים 1996–2000 והחל משנת 2003 היה יועץ בבנק ישראל. באוקטובר 2011 מונה למנהל חטיבת המחקר של בנק ישראל. בשנת 2013 מונה כחבר בוועדה המוניטרית, תפקידים אותם מילא עד ספטמבר 2017.

בשנת 2012, עם היווסדה של "האגודה הישראלית להיסטוריה כלכלית", התמנה לתפקיד נשיא האגודה, וכיהן בתפקיד עד 2019.

זוסמן נשוי בשנית ואב לשניים.

קישורים חיצוניים
----------------

* קורות חיים באתר האוניברסיטה העברית בירושלים, אפריל 2006 (באנגלית)
* נתן זוסמן באתר WorldCat Identities
* פרופ' נתן זוסמן ימונה למנהל חטיבת המחקר בבנק ישראל, בנק ישראל, 12 ביולי 2011
* סמי פרץ, רם עוזרי, "העלייה באי-שוויון נבלמה; אם נשלם את המחיר - נוכל להיות סקנדינוויה", באתר TheMarker‏, 15 במאי 2012
* אתר למנויים בלבד איתן אבריאל, כלכלת ישראל | "המפתח להורדת יוקר המחיה: סולידריות", באתר TheMarker‏, 30 בנובמבר 2014
* שאול אמסטרדמסקי, "בקוריאה חילקו אשראי בלי פיקוח, זה נגמר במשבר", באתר כלכליסט, 3 בינואר 2016
* אורי פסובסקי ומיקי פלד, "אולי הלכנו עם זה רחוק מדי": גם בנק ישראל מכה על החטא של כלכלות המערב, באתר כלכליסט, 31 במאי 2016
* מיקי פלד, "הפסימיות של הישראלים מאיימת על צמיחת המשק", באתר כלכליסט, 8 באוקטובר 2017
* אורי פסובסקי, ‏לפרופ' נתן זוסמן יש הסבר לא שגרתי לעליית מחירי הדיור, באתר גלובס, 27 ביוני 2021
* נתן זוסמן (1959-), דף שער בספרייה הלאומית

הערות שוליים
------------

1. ↑  אודותינו האגודה הישראלית להיסטוריה כלכלית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310914205171
* LCCN: no95047490
* VIAF: 60157000
* WorldCat (עם VIAF): 60157000

 |
הרב **בן ציון חיים פריימן** (י"ב בטבת ה'תרפ"ב, ינואר 1922 - ט' בכסלו ה'תשנ"ו, דצמבר 1995) היה רב ו'משיב' ירושלמי בישיבות בכל רחבי ישראל.

תולדות חייו
-----------

נולד בי"ב בטבת תרפ"ב לשלמה אליהו ולפייגה לבית שילדקרוט. אביו שימש כ"שמש" של קבר רחל בתקופת המנדט. הרב בן ציון היה הבכור מבין שבעה אחים. בכ' בטבת התקיימה ברית המילה, הסנדק היה הראי"ה קוק והמוהל היה הרב יוסף חיים זוננפלד.

הרב בן ציון פריימן נולד בחצר בתי מחסה בעיר העתיקה ובהמשך עברה משפחתו לרחוב אור החיים (רחוב הארמנים לשעבר). בצעירותו למד בת"ת "עץ חיים" ששכן באותם ימים בעיר העתיקה. בימי נערותו עד לנישואיו פעל בשורות האצ"ל והיה ממונה על הסליק שבבית כנסת החורבה, שם שימש אביו כגבאי.

נישא לשושנה לבית ברזל בט' בניסן תש"ב. לבני הזוג נולד בן יחיד בשם דוד.

בשנות השלושים לחייו החל לעבור בין ישיבות והיה שותף בהקמת מספר ישיבות תיכוניות וישיבות הסדר. בשנים אלה היה משמש כ'משיב' בישיבות רבות ומגוונות ועמד בקשר עם התלמידים שם. בין הישיבות שבהן לימד ולמד הן: ישיבת נתיב מאיר, ישיבת הכותל, ישיבת הגולן, ישיבת ברכת משה, ישיבת היכל אליהו, ישיבת מעלות, ישיבת פורת יוסף.

הרב בן ציון עסק בלימוד תורה כל ימיו אך לא העלה את חידושיו בספר, אמנם מקצת מחידושיו ראו אור בחוברות ובכתבי עת. בנוסף כתב הרב בן ציון שירה ותפילות שנדפסו גם הן בבמות שונות, לרוב בעילום שמו.

באחרית ימיו תקפה אותו מחלת הסרטן ממנה סבל כמה שנים עד פטירתו. הרב בן ציון פריימן נפטר בט' בכסלו תשנ"ו. בלווייתו ספדו לו הרב מרדכי אליהו, הרב יהודה עדס, הרב אביגדר נבנצל והרב דן סגל.

> 
> מה היה תפקידו של ר' בן ציון באותן ישיבות: לא ר"מ ולא מנהל, לא ראש ישיבה ולא משגיח, לא נושא משרה ולא בעל מעמד. רבים יתקשו ודאי להגדיר את מעמדו. לימים, כשנשאלה שאלה זו, היתה התשובה 'מופלא שבסנהדרין שלא היה מן המנין'
> 
> 
> 
> 

 (מתוך הספדו של הרב ישעיהו הדרי)

**רבותיו:**

הרב שמואל גדליה ניימן, בעל 'גידולי שמואל'.

**מתלמידיו:**

הרב אברהם אבא וינגורט.

הרב שאול דוד בוצ'קו.

לקריאה נוספת
------------

* **קול מציון** – דברי הספד שנאמרו על האי גברא רבה הגה"צ הרב בן ציון חיים פריימן זצ"ל, חבורה מתלמידיו, תשנ"ו.
* מיכל פלהיימר וחיים סבתו, **לבקר בהיכלו** – שערים לדמותו של הרב בן ציון חיים פריימן זצ"ל מצדיקי ירושלים, מעלה אדומים: מעליות, תשע"ד.
* חידושי רבי בן ציון – חידושי תורה בסוגיות הש"ס, ירושלים, תשע"ד.

קישורים חיצוניים
----------------

* שיעורים לזכר הרב פריימן, ישיבת 'ברכת משה' מעלה אדומים
* מאמרים של הרב פריימן, באתר אסיף
* הרב אלישע אבינר, תורת חסד על לשונה- הגותו החינוכית של הרב בן ציון פריימן זצ"ל, באתר 'מכון מאיר'.

הערות שוליים
------------

1. ↑  אריאל לוי, צער השכינה, באתר ערוץ 7, ‏ט"ז בחשון תשע"ה 09/11/14
2. ↑  הרב שאול דוד בוצ'קו, באתר ישיבת היכל אליהו

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007307333205171
* ISNI: 0000 0000 4319 2429
* LCCN: n96079086
* VIAF: 24192436
* WorldCat (עם VIAF): 24192436

 |
**הרחבת גלואה** היא הרחבה נורמלית וספרבילית של שדות. הרחבות כאלו הן אבן הפינה של תורת גלואה, לא רק מכיוון שתכונה זו גוררת מספר תוצאות שונות, אלא גם מכיוון שהרחבות גלואה מקיימות את המשפט היסודי של תורת גלואה.

תוצאה של אמיל ארטין מאפשרת לבנות הרחבת גלואה בקלות: עבור שדה {\displaystyle L}, נסמן ב-{\displaystyle G} חבורה כלשהי של אוטומורפיזמים של {\displaystyle L}. עבור {\displaystyle K} שדה השבת של {\displaystyle G}, מתקיים ש-{\displaystyle L/K} הרחבת גלואה.

כל הרחבת שדות ספרבילית אפשר להמשיך להרחבת גלואה, הנקראת **סְגור גלואה** של ההרחבה המקורית.

הגדרות שקולות
-------------

להרחבות גלואה יש מספר הגדרות שקולות:

* ההרחבה L/K נורמלית וספרבילית.
* {\displaystyle L} הוא שדה הפיצול של פולינום ספרבילי כלשהו מעל {\displaystyle K}.
* {\displaystyle K} הוא שדה השבת של L תחת חבורת אוטומורפיזמים כלשהי.
* הסדר של חבורת גלואה של ההרחבה שווה לממד ההרחבה.

דוגמאות.
--------

1. כל הרחבה ריבועית ספרבילית היא נורמלית, ולכן גלואה.

2. נסמן ב- {\displaystyle \alpha ={\sqrt[{4}]{2}}} את השורש ה**רביעי** של 2. השדה {\displaystyle L=\mathbb {Q} [\alpha ]} אינו הרחבת גלואה של {\displaystyle \mathbb {Q} }, משום שההרחבה אינה נורמלית: {\displaystyle \alpha } הוא שורש של הפולינום {\displaystyle x^{4}-2}, שהוא אי-פריק (לפי קריטריון אייזנשטיין) אבל השורש {\displaystyle i\alpha } אינו שייך ל-{\displaystyle K}. לעומת זאת, {\displaystyle L} הוא הרחבת גלואה של שדה הביניים {\displaystyle L\_{0}=\mathbb {Q} [{\sqrt {2}}]}. סגור גלואה של ההרחבה {\displaystyle L/\mathbb {Q} } מתקבל מצירוף כל השורשים של הפולינום המינימלי ל-{\displaystyle \mathbb {Q} }, ושווה משום כך ל- {\displaystyle K=\mathbb {Q} [\alpha ,i\alpha ,-\alpha ,-i\alpha ]=\mathbb {Q} [\alpha ,i]}. זוהי הרחבה מממד 8, שחבורת גלואה שלה היא החבורה הדיהדרלית מאותו סדר.

הכללה להרחבות של חוגים
----------------------

בתורת החוגים הקומוטטיביים, הרחבה {\displaystyle S} של חוג {\displaystyle R}, יחד עם חבורה {\displaystyle G} של אוטומורפיזמים של {\displaystyle S}, נקראת **הרחבת גלואה** של {\displaystyle R} אם {\displaystyle S} מודול פרויקטיבי מעל {\displaystyle R}, תת-החוג האינווריאנטי תחת {\displaystyle G} הוא {\displaystyle R}, ולכל אידמפוטנט {\displaystyle e} של {\displaystyle S} פעולת {\displaystyle G} נאמנה על {\displaystyle Se} (כלומר לכל {\displaystyle \sigma \neq 1} קיים {\displaystyle x\in S} כך ש-{\displaystyle (\sigma (x)-x)e\neq 0}). הרחבת שדות {\displaystyle K/F} היא הרחבת גלואה של חוגים אם ורק אם היא הרחבת גלואה של שדות. באופן כללי יותר, לכל הרחבת גלואה {\displaystyle K/F}, המכפלה הישרה {\displaystyle S=K\times \cdots \times K} היא הרחבת גלואה של {\displaystyle F} ביחס לחבורת אוטומורפיזמים הנוצרת על ידי שיכון אלכסוני של {\displaystyle \operatorname {Gal} (K/F)} ופעולה טרנזיטיבית רגולרית על העותקים של {\displaystyle K}. לדוגמה, אם {\displaystyle R} תחום שלמות, הרחבת גלואה הנוצרת על ידי איבר אחד היא תמיד מהצורה {\displaystyle R[x]/\langle f(x)\rangle } כאשר הפולינום {\displaystyle f} הוא פולינום מתוקן והדיסקרימיננטה שלו היא איבר הפיך של {\displaystyle R}. בפרט, ההרחבה היחידה מדרגה 2 של חוג השלמים {\displaystyle \mathbb {Z} } היא {\displaystyle \mathbb {Z} \oplus \mathbb {Z} }.

קישורים חיצוניים
----------------

* GaloisExtensionField, GaloisExtension.html הרחבת גלואה, באתר MathWorld (באנגלית)
**קרייג אלכסנדר ניומרק** (באנגלית: **Craig Alexander Newmark**, נולד ב-6 בספטמבר 1952) הוא יזם אינטרנט אמריקאי יהודי, אשר ידוע בעיקר בזכות הקמת אתר לוח המודעות הפופולרי קרייגסליסט.

קורות חייו
----------

### שנותיו הראשונות

ניומרק נולד ב-1952 במוריסטאון שבניו ג'רזי, בן להורים יהודים. הוא הלך לבית ספר יהודי משלים ואף חגג בר מצווה. אביו, שעבד בתור מוכר ביטוח, נפטר בעודו בן 12. הדבר הביא לכך שאמו נאבקה כלכלית ועברה עם ניומרק ואחיו לדירה קטנה. בשנת 1971 הוא סיים את לימודי התיכון, ובזכות מלגות שקיבל, הלך ללמוד באוניברסיטה. הוא קיבל תואר בוגר אוניברסיטה במדעים ב-1975 ותואר מוסמך אוניברסיטה שנתיים אחר כך.

### קריירה

כאשר גמר את לימודיו בקולג', עבד ניומרק בחברת IBM לתקופה של 17 שנים כמתכנת, ונאלץ לעבור לגור בפלורידה ולאחר מכן בדטרויט.

בשנת 1993 עבר לסן פרנסיסקו, שם הכיר לראשונה את עולם האינטרנט. בשנת 1995 הקים את אתר האינטרנט "קרייגסליסט" כאתר ללא מטרות רווח אשר שלח לרשימת תפוצה מצומצמת של כתובות דואר אלקטרוני מודעות בנושא אירועים מקומיים באזור מפרץ סן פרנסיסקו בלבד. בהדרגה האתר הפך ללוח מודעות מקוון מקיף ובעל מדורים למציאת עבודה קבועה או זמנית, דירות ובתים להשכרה וקנייה, היכרויות, מוצרים למכירה, אירועים ושירותים קהילתיים והפצת קורות חיים. עם השנים האתר הפך לאחד מאתרי לוחות המודעות המקוונים הפופולריים ביותר במרשתת, כאשר הוא פעיל במעל ל-700 ערים ב-70 מדינות. אחד המאפיינים שגרמו להצלחה האדירה של האתר הייתה העובדה שפרסום המודעות באתר לא כרוכה בתשלום.

ניומרק עצמו עבד שנים רבות באתר שהקים, והתמקד במיוחד בסוגיות הקשורות לדואר זבל ותרגילי עוקץ למיניהם.

### פילנתרופיה וערבות פוליטית

ניומרק תרם לקמפיין הבחירות לנשיאות של המועמדים הדמוקרטים ג'ון קרי. וברק אובמה.

ניומרק הוא תומך גדול בעיקרון שימור האינטרנט כמקום חופשי וחינמי, וב-2006 תרם 10,000 דולר לארגון ללא כוונת רווח בעל דעות ומטרות דומות בנושא.

### חיים אישיים

מגזין פורבס הציג אותו ברשימתם בשנת 2010, שם צוין שהונו מוערך בכ-400 מיליון דולר. עם זאת, כשנשאל על כך ב-2017, אמר שהדיווח על סכום זה הוא "כוזב", ובראיון אחר הוסיף שבחר בכוונה במודל עסקי שמניב מינימום רווח - למרות שיכל לבחור אחרת - ושהוא מרוצה מהתוצאות וכיום מסוגל לתרום לארגונים שהוא מאמין בהם.

### השתייכות

בין פעולותיו של ניומרק, הוא שימש בעברו כחבר בוועדה היועצת של קרן ויקימדיה, והיה במועצת המנהלים של קרן החזית האלקטרונית.

קישורים חיצוניים
----------------

ויקישיתוף מדיה וקבצים בנושא **קרייג ניומרק** בוויקישיתוף
* קרייג ניומרק, ברשת החברתית פייסבוק
* קרייג ניומרק, ברשת החברתית אקס (טוויטר)
* קרייג ניומרק, ברשת החברתית LinkedIn
* קרייג ניומרק, סרטונים בערוץ היוטיוב
* כתבה על קרייג ניומרק באתר הארץ
* ריאיון עם קרייג ניומרק באתר TheMarker
* קרייג ניומרק על אתרו באתר גלובס
* קרייג ניומרק על אתרו (2) בגלובס
* קרייגסליסט - האתר הרשמי

הערות שוליים
------------

1. ↑  craigslist | about > press > morristown
2. ↑  Craig Newmark, Tech Genius, Is an Obama Man | Observer
3. ↑  Newsonomics: Craig Newmark, journalism’s new Six Million Dollar Man
4. ↑  Advisory Board - Wikimedia Foundation
5. ↑  Organizations | craigconnects

|  |  |
| --- | --- |
| בקרת זהויות עריכת הנתון בוויקינתונים | 
* GND: 1212147642
* VIAF: 4301159279144908160008
* WorldCat: viaf-4301159279144908160008

 |
**ויליאם הילטון** (באנגלית: **William Hilton**‏; 3 ביוני 1786 – 30 בדצמבר 1839), היה צייר בריטי של דיוקנאות ונושאים היסטוריים. הוא גם נודע בשם "ויליאם הילטון הצעיר".

ביוגרפיה
--------

הילטון נולד בלינקולן, אנגליה, בנם של מרי וויליאם הילטון האב, יליד ניוארק, צייר דיוקנאות ואחד מציירי הנוף של חברת התיאטרון רוברטסון. הילטון הוטבל בסנט מרי לה ויפורד, לינקולן. בתחילה עבד עם אביו. הילטון הצעיר שוכנע על ידי הבעלים של התיאטרון פאני רוברטסון להמשיך בקריירה כאמן. לאחר שהפך לאקדמאי מלכותי הוא צייר אותה. היא פרשה והתגוררה בקרבת התיאטרון (בהווה תיאטרון הזוויות בוויסבך), וציורו מתאר את פאני בתפקיד "ביאטריס" בשנת 1866.

אף על פי שהוא התפרסם בזכות דיוקנאות של המשוררים ג'ון קיטס וג'ון קלייר, הוא הצליח בימי חייו בציורים היסטוריים ענקיים, שלא נהנו מביקוש באקדמיה הבריטית בהמשך של המאה ה־19.

בשנת 1800 למד הילטון אצל החרט ג'ון רפאל סמית', ובאותה תקופה נרשם לבית הספר של האקדמיה המלכותית. חניך נוסף משנת 1802 היה פיטר דה וינט, הם הפכו לחברים בלתי נפרדים והתגוררו יחד ברחוב ברוד. דה וינט התחתן עם הרייט, אחותו היחידה של ויליאם הילטון. דה וינט ביקר בביתו של הילטון באופ-היל, לינקולן, וצייר רבים מנופיו המקסימים באזור.

הילטון הציג לראשונה באקדמיה המלכותית בשנת 1803, ולאחר מכן הוא ערך סיור באיטליה עם הצייר תומאס פיליפס.

קריירה
------

בשנת 1813, לאחר שהציג את "מירנדה ופרדיננד", הוא נבחר לעמית של האקדמיה, ובשנת 1820 קיבל תואר אקדמאי מן המניין. בשנת 1823 הפיק את "ישו עטור קוצים", יצירה גדולה וחשובה שנחשבה ליצירת המופת שלו, שנקנתה לאחר מכן על ידי קרן צ'נטרי בשנת 1878.

בשנת 1827 הוא החליף את הנרי תומסון כמזכיר האקדמיה המלכותית. שתיים מיצירותיו נקנו על ידי המוסד הבריטי עבור כנסיות תמורת 525 ליש"ט ו־1,050 ליש"ט, אך הוא נכשל במכירת ציור היסטורי נוסף ב־1834, מה שסימן את ירידת הביקוש ליצירות כאלה. ניתן להשוות את הילטון עם בנג'מין רוברט היידון, אם כי הוא תמיד הצליח יותר.

הילטון נפטר בלונדון ב־30 בדצמבר 1839 ונקבר בקבר המשפחתי בקפלת סבוי, שנהרסה בשריפה ב־7 ביולי 1864. הקפלה שוחזרה בשנת 1866 ואחותו, הרייט דה וינט הניחה מצבת מבנה חדשה לזכרו ולזכר בעלה.

בשנת 1921 אחייניתו הגדולה של האמן מיס טטלוק הורישה בד ציור מאת אביו ויליאם הילטון, וחמש מתמונותיו של הבן, כולל דיוקן עצמי למוזיאון העיר לינקולן והמחוז. ציוריו נמצאים באוספים מרכזיים כמו גלריית טייט, ומוזיאונים נוספים ברחבי בריטניה ואירופה.

גלריה
-----

* המשורר ג׳ון קלייר המשורר ג׳ון קלייר
* ניצחונו של וילינגטון ניצחונו של וילינגטון
* המשורר ג'ון קיטס המשורר ג'ון קיטס
* החטיפה של אירופה החטיפה של אירופה
* רבקה ועבד אברהם ליד הבאר רבקה ועבד אברהם ליד הבאר

קישורים חיצוניים
----------------

ויקישיתוף מדיה וקבצים בנושא **ויליאם הילטון** בוויקישיתוף

הערות שוליים
------------

1. ↑  "Fine Arts. Death of Mr. Hilton". *The Spectator*. Vol. 13 no. 601. London: Joseph Clayton. 4 January 1840. pp. 19–20
2. ↑  Chisholm, Hugh, ed. (1911). "Hilton, William". Encyclopædia Britannica. 13 (11th ed.). Cambridge University Press. p. 470.
3. ↑  Tate, William Hilton the Younger 1786–1839, Tate (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* AAG: 980
* ISNI: 0000 0001 1475 2631
* LCCN: no91029443
* NKC: xx0132676
* RKD: 38500
* SNAC: w6qv42p8
* ULAN: 500028631
* VIAF: 75880700
* WorldCat: lccn-no91029443

 |
**מכלול דברי טעם מן הנמר הלבן** (בסינית מסורתית: **白虎通義**; בסינית מפושטת: **白虎通义**; בפין-יין: **Báihǔ Tōng yì**; שמות נוספים: **白虎通德論**,‏ **白虎通**; באופן מילולי: "מכלול דיוני סגולה מן הנמר הלבן" ו-"מכלול הנמר הלבן", בהתאמה) הוא ספר הכולל בתוכו את מכלול המסקנות מדיוני אספת הנמר הלבן שנערכה בשנת 79 לספירה, בסוף ימי שושלת האן המזרחית, ועסקה בגיבוש ואיחוד תפיסת העולם הקונפוציאנית.

אספת הנמר הלבן
--------------

אספה זו נערכה בשנת 79 לספירה, בסוף ימי שושלת האן המזרחית, בהשתתפות גדולי המלומדים הקונפוציאניים של התקופה, וקיבלה את שמה מהיכל הנמר הלבן שם התקיימה. מטרת האספה הייתה לכנס את כלל השרים והמומחים הקונפוציאניים על מנת לקיים דיון השוואתי על לימוד הגרסאות החדשות והישנות של חמש הקלאסיקות. הקיסר גָ'אנְג עצמו שימש להכריע בין הדעות השונות על משמעות הקלאסיקות.

על הספר
-------

הספר המכיל ארבע מגילות, מחולקת ל-43 פרשנויות. הוא נערך על ידי בָּאן גוּ, והוגש לקיסר גָ'אנְג מהָאן. הוא שימש המסמך הממשלתי הרשמי להפצת לימוד הקלאסיקות.

שם הספר מכוון לכך שהוא מציין את כל הנקודות העיקריות בלימוד הקונפוציאני של הקלאסיקות.

הספר שימש בסיס לאסכולת "הלימוד המודרני של הקלאסיקות", ולראשונה הציג תאוריה כוללת של לימודי הקלאסיקות. אולם במקביל מיזג הספר בלימוד הקונפוציאני את האמונות בסדרי עולם על טבעיים ובחיזוי עתידות שהיו נפוצות באותה תקופה, ולפיכך מציג לימוד קונפוציאני רווי אמונות דתיות.

ספרים המתייחסים ליצירה
----------------------

כבר בסוף ימי שושלת חאן הגיש צָאי יוּנְג "מזכר הערות על הנמר הלבן", ובתקופת שושלת צ'ינג כתב צֶ'ן לִי ספר בשם "מכלול הבהרות על הנמר הלבן".

קישורים חיצוניים
----------------

ויקישיתוף מדיה וקבצים בנושא **מכלול דברי הטעם מן הנמר הלבן** בוויקישיתוף

הערות שוליים
------------

|  |  |
| --- | --- |
|  | **הערך מכיל כתב מזרח-אסייתי**. כדי לראות את הכתוב בצורה תקינה, יש להתקין גופן סיני במחשבכם. אם אינכם יודעים כיצד לעשות זאת, ראו עזרה. |

1. ↑  白虎观会议
2. ↑  漢章帝
3. ↑  蔡邕
4. ↑  陳立
**כוכב משתנה מטיפוס BY בדרקון** (או בקיצור, **משתנה BY בדרקון**, באנגלית: **BY Draconis variable**) הוא כוכב משתנה שמנגנון השינוי שלו נובע מבהירות לא אחידה של פני הכוכב שגורמת לכך שהבהירות הנראית משתנה עם סיבוב הכוכב על צירו. כוכבים אלה הם כוכבי הסדרה הראשית מסוג ספקטרלי M ו-K (כלומר ננסים אדומים וכתומים) שמסתובבים במהירות על צירם וכתוצאה מכך נוצרים בהם שדות מגנטיים חזקים שגורמים לפעילות מגנטית בכרומוספירה שלהם. כתוצאה מכך נוצרים בכרומוספירה כתמי שמש מרובים על חלקים גדולים מפני הכוכב ומכיוון שכתמים אלה בהירים פחות מפני הכוכב שבהם אין כתמים, בהירות הכוכב אינה אחידה ומשתנה בין מספר מאיות של דרגת בהירות לחצי דרגת בהירות בהתאם לכמות הכתמים. השינוי הוא מחזורי על פי זמן הסיבוב של הכוכב על צירו ומכיוון שמדובר בכוכבים המסתובבים במהירות, זמן המחזור האופייני הוא של מספר ימים עד חודש. עם זאת, לאורך הזמן הכתמים נעלמים ומופיעים כתמים חדשים במקומות אחרים ולכן השינוי בבהירות משתנה מעט מסיבוב לסיבוב ועל פני פרקי זמן ארוכים המחזוריות למעשה נעלמת.

כוכבים משתנים אלה נקראים על שם הכוכב BY בדרקון שהוא למעשה מערכת בת שלושה כוכבים ששניים מהם, כוכבי הסדרה הראשית מסוג K הם בעלי כתמים מרובים ועקב כך בהירותם הכוללת משתנה במחזוריות של 3.8 ימים בין 0.2 ל-0.4 דרגות בהירות בהתאם לכמות כתמי השמש, שבעצמה משתנה במחזוריות של כ-14 שנים. כוכבים משתנים נוספים מסוג זה הם 61 בברבור, כוכב קפטיין ו-UV בלווייתן. חלק ממשתני BY בדרקון הם גם כוכבי הבזק שבהם ההשתנות היא גדולה בהרבה וללא סדירות כתוצאה מהתפרצויות שמש שנגרמות גם כן כתוצאה של פעילות מגנטית חזקה בשכבות החיצוניות של הכוכב. דוגמה לכוכב כזה הוא UV בלווייתן. חלק ניכר ממשתני BY בדרקון הם כוכבים זוגיים שהמרחק ביניהם קטן וזמן ההקפה קצר. ככל הנראה ההשפעה ההדדית של השדות המגנטיים שלהם מגבירה את הפעילות בכרומוספירה ומגדילה את כמות כתמי השמש על פניהם. עם זאת קיימים גם משתני BY בדרקון שאינם כפולים.

ראו גם
------

* משתנה אלפא2 בכלבי ציד

קישורים חיצוניים
----------------

ויקישיתוף מדיה וקבצים בנושא **משתנה BY בדרקון** בוויקישיתוף

הערות שוליים
------------

1. ↑  M. Lopez-Morales, N. I. Morrell, R. P. Butler & S. Seager: Limits to Transits of the Neptune-mass planet orbiting Gl 581, p. 2
2. ↑  B. R. Pettersen, K. Olah & W. H. Sandmann: Longterm behaviour of starspots. II - A decade of new starspot photometry of BY Draconis and EV Lacertae, Astronomy and Astrophysics Supplement Series, vol. 96, no. 3, p. 497 (1992)
3. ↑  B. W. Bopp & F. Jr. Fekel: Binary incidence among the BY Draconis variables, Astronomical Journal, vol. 82, p. 490 (July 1977)